b"\n_START_ARTICLE_\nTorrent de Sant Bartomeu\n_START_PARAGRAPH_\nEl Torrent de Sant Bartomeu es troba al Parc de la Serralada Litoral i neix pr\xc3\xa0cticament a la Font de Sant Bartomeu de Cabanyes, la qual aporta el seu cabal i propicia ja l'exist\xc3\xa8ncia de pl\xc3\xa0tans i m\xc3\xa9s vegetaci\xc3\xb3 de ribera en aquest tram inicial.\n_START_SECTION_\nDescripci\xc3\xb3\n_START_PARAGRAPH_\nA tot el curs hi ha una vegetaci\xc3\xb3 de ribera abundant (en destaquen les vernedes i les platanedes), encara que s'hi poden trobar pr\xc3\xa0cticament totes les esp\xc3\xa8cies de ribera existents al Vall\xc3\xa8s. La franja d'aquest tipus de vegetaci\xc3\xb3 \xc3\xa9s, per\xc3\xb2, molt estreta, ja que, quan ens separem uns metres de la llera, el pi torna a predominar. S\xc3\xb3n fascinants especialment els petits bosquets d'avellaners que es van trobant cap a la part mitjana (a l'al\xc3\xa7ada de Ca l'Argent), en un dels indrets m\xc3\xa9s encantadors del Parc._NEWLINE_Per rec\xc3\xb3rrer aquesta riera no hi ha un \xc3\xbanic cam\xc3\xad i s'ha d'anar fent per trams. En podem tindre un tastet visitant els encontorns de la Font de Sant Bartomeu de Cabanyes o baixar-hi des de la Pedra de l'Elefant. Tamb\xc3\xa9 podem fer una ruta circular, comen\xc3\xa7ant a la benzinera de la Roca del Vall\xc3\xa8s (BV-5001). Ens dirigim cap a Can Gurri i anem a cercar el cam\xc3\xad que ressegueix la riera. En arribar a la cota 230, el cam\xc3\xad deixa la llera i s'enfila cap a la zona de la ruta prehist\xc3\xb2rica. Abans d'arribar a la Pedra de les Creus, girem a la dreta i comencem a baixar cap a Can Rovira i la benzinera._NEWLINE_Als encontorns d'aquesta riera podem trobar els elements seg\xc3\xbcents: l'ermita de Sant Bartomeu de Cabanyes, la Font de Sant Bartomeu de Cabanyes, la Bassa de Ca l'Argent, l'Alzina de Ca l'Argent, la Pedra de l'Elefant, la Pedra de l'Esfinx i la Pedra del Moai.\n_START_SECTION_\nLocalitzaci\xc3\xb3\n_START_PARAGRAPH_\nEl torrent comen\xc3\xa7a a tan sols 200 metres de l'ermita de Sant Bartomeu de Cabanyes, al nord del Tur\xc3\xb3 de Matar\xc3\xb3. Baixa gaireb\xc3\xa9 paral\xc2\xb7lela a la BV-5006 i desemboca al Mogent (just quan aquest ha deixat enrere la Roca del Vall\xc3\xa8s). Al darrer tram, alguns mapes l'anomenen Torrent de Can Verdaguer."